**Tăceri albe**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TĂCERI ALBE

Unde te mai duci în prag de iarnă?

Ne separă crivăţul pe-alei

Iar copacii lumii te condamnă

Să rămâi în mugurii de tei !

Te destrami pe geam ca o himeră,

Mâna mea te caută în ger

Să te prindă ca pe-o prizonieră

În destinul nostru pasager

Aş fi vrut să fim iar printre primii

Dintre cei ce brazi împodobesc

Sau să facem semn viitorimii

Din livezi cu meri ce mai rodesc

Eu te-aş mai chema la funeralii

Când se frânge ultimul copac

Să lovim fatal toţi ţapinarii

La-nceputul ultimului veac

Unde pleci când lupii ne-nconjoară?

Te mai strig odată prin oglinzi

Când securea lumii mai doboară

Plopii zbuciumaţi şi suferinzi

Cel mai mult te vreau în prag de seară,

Te mai pot cât vetrele mai ard,

Te doresc în iarna nucleară

Sau rămâi în cetina de brad !

Când tăcerea albă se coboară,

Cât pe plită mere se mai coc,

Stelele de gheaţă înfioară

Sânii tăi cu iz de busuioc